Diari Oficial de la Generalitat Valenciana


Sumari del DOGV 6602, del 06-09-2011 (2011/9167)

DECRET 109/2011, de 2 de setembre, del Consell, pel qual es desplega el currículum de les especialitats de Baix Elèctric i Guitarra Elèctrica establides en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/09/02/109/dof/vci/html**

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9167


Data del document
:   02-09-2011

Organisme emissor
:   Conselleria d'Educació, Formació i Ocupació

Tipus de document
:   Decret

Anàlisi jurídica

 Descriptors 

:   * accés a l'educació
    * música
    * educació artística
    * legislació escolar
    * legislació
    * programa d'ensenyament

DECRET 109/2011, de 2 de setembre, del Consell, pel qual es desplega el currículum de les especialitats de Baix Elèctric i Guitarra Elèctrica establides en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances. [2011/9167]  
Preàmbul  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, en l'article 53, establix que és competència exclusiva de la Generalitat la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
La Llei Orgànica 2/2006, de 3 de maig, d'Educació, dedica el capítol VI del títol I a les ensenyances artístiques, que tenen com a finalitat proporcionar a l'alumnat una formació artística de qualitat i garantir la qualificació dels futurs professionals, entre altres, de la música.  
  
El Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de Música regulades per la Llei Orgànica 2/2006, de 3 de maig, d'Educació, establix, entre altres, l'organització i finalitat d'estes ensenyances, els objectius generals i específics, i la llista d'especialitats de les ensenyances professionals de Música. En l'article 5.3 es disposa que les administracions educatives establiran el currículum de les ensenyances professionals de Música, del qual formaran part en tot cas els aspectes bàsics que, per a cada especialitat, s'establixen en l'annex I del mencionat reial decret.  
El Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, determina els objectius, currículum, especialitats, accés a les ensenyances en els seus diferents cursos, avaluació, així com altres aspectes addicionals relacionats amb l'organització i l'ordenació acadèmica d'estes ensenyances en la Comunitat Valenciana. En l'article 6 s'establixen les especialitats de les ensenyances professionals de Música que es poden impartir en la Comunitat Valenciana, entre les quals, figuren el Baix Elèctric i la Guitarra Elèctrica.  
  
En la disposició addicional quarta del mencionat Decret 158/2007, de 21 de setembre, del Consell, es disposa que les especialitats que es detallen en l'article 6 i que no han sigut previstes en l'annex del dit decret es desenrotllaran en el moment en què siguen autoritzades per l'administració educativa corresponent. Addicionalment, la prova específica d'accés a estes especialitats, no prevista en els annexos, tindrà l'estructura que l'administració educativa determine.  
  
Davant de la sol·licitud dels conservatoris i centres privats autoritzats quant a l'autorització per a impartir noves especialitats, el present decret desplega el currículum de les especialitats de Baix Elèctric i Guitarra Elèctrica reconegudes en el Decret 158/2007, de 21 de setembre, del Consell.  
Per tot això,amb el dictamen previ del Consell Escolar de la Comunitat Valenciana, consultats els agents socials, a proposta del conseller d'Educació, Formació i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 2 de setembre de 2011,   
  
DECRETE  
  
Article 1. Objecte i àmbit d'aplicació  
1. Este decret té com a objecte desplegar el currículum de les especialitats de Baix Elèctric i Guitarra Elèctrica establides en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances.  
2. Este decret serà aplicable en tots els centres, prèviament autoritzats, per a impartir les ensenyances professionals de Música en les especialitats de Baix Elèctric i Guitarra Elèctrica en l'àmbit territorial de la Comunitat Valenciana.  
  
Article 2. Currículum   
Els objectius, continguts i criteris d'avaluació que constituïxen el currículum de l'assignatura d'Instrument de les ensenyances professionals de Música en les especialitats de Baix Elèctric i de Guitarra Elèctrica, seran els indicats en l'annex I.  
  
Article 3. Horari  
La distribució per cursos i el total d'hores de cada assignatura, corresponents a les ensenyances professionals de Música de les especialitats de Baix Elèctric i de Guitarra Elèctrica, són els especificats en l'annex II.  
  
Article 4. Accés a les ensenyances professionals  
1. Les proves específiques d'accés al primer curs d'ensenyances professionals es faran d'acord amb l'article 9 del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances.  
2. Per a les especialitats de Baix Elèctric i de Guitarra Elèctrica, en la prova indicada en l'article 9.5.c del Decret 158/2007, de 21 de setembre, del Consell, els aspirants hauran d'interpretar una obra, estudi o fragment triat pel tribunal d'una llista de tres que presentarà l'alumne o alumna. El nivell tecnicoinstrumental correspondrà als continguts que permeten a l'alumne o alumna iniciar els estudis d'ensenyances professionals amb els recursos tècnics adequats. Es valorarà l'execució de memòria de les obres presentades.  
3. Per a l'accés al primer curs de les ensenyances professionals de l'especialitat de Baix Elèctric, l'alumne o alumna podrà realitzar la prova amb els instruments de baix elèctric, guitarra, guitarra elèctrica o contrabaix, indistintament. En el cas de l'especialitat de Guitarra Elèctrica, la prova la podrà realitzar amb el dit instrument, o bé amb guitarra. En ambdós especialitats, per a l'accés a cursos diferents del primer, la prova es realitzarà amb l'instrument corresponent a l'especialitat.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa el present decret.  
  
  
DISPOSICIONS FINALS  
  
Primera. Aplicació i desplegament  
S'autoritza a la persona titular de la conselleria competent en matèria d'educació per a dictar les disposicions necessàries per a l'aplicació i el desplegament d'este decret.  
  
Segona. Entrada en vigor  
El present decret entrarà en vigor l'endemà de ser publicat en el Diari Oficial de la Comunitat Valenciana.  
  
Castelló de la Plana, 2 de setembre de 2011  
  
El president de la Generalitat,  
ALBERTO FABRA PART  
  
El conseller d'Educació, Formació i Ocupació,  
JOSÉ CISCAR BOLUFER  
  
  
  
Annex I  
  
Currículum dels instruments Baix Elèctric i Guitarra Elèctrica  
  
Objectius comuns per a Baix Elèctric i Guitarra Elèctrica  
Les ensenyances corresponents a l'assignatura d'Instrument de les ensenyances professionals de Baix Elèctric i de Guitarra Elèctrica tindran com a objectiu el desenrotllament de les capacitats següents en els alumnes:  
1. Desenrotllar en el seu conjunt la tècnica i les possibilitats sonores i expressives de l'instrument, així com aconseguir i demostrar la sensibilitat auditiva necessària per a perfec-cionar gradualment la qualitat sonora.  
2. Adquirir les diferents tècniques per a l'afinació de l'instrument com a fase prèvia per a l'execució.  
3. Entendre la història, l'evolució i les característiques de l'instrument en relació amb els diferents gèneres musicals que formen part de la música moderna i el jazz.  
4. Assimilar els conceptes propis del llenguatge musical i de l'harmonia, aconseguir el nivell de lectura necessari per a la interpretació de guions, partitures i notacions específiques per a guitarra elèctrica, amb fluïdesa.  
5. Conéixer les característiques tècniques de l'instrument i el seu manteniment, utilitzar els accessoris, els efectes, el material d'amplificació i d'equalització per a l'adaptació adequada a una situació musical concreta i per a investigar en la creació de noves sonoritats.   
6. Adquirir destreses en el domini d'arranjaments musicals.   
7. Aplicar amb autonomia progressivament major els coneixements musicals per a solucionar per si mateix els diversos problemes d'execució que puguen presentar-se relatius a digitació, fraseig, dinàmica.  
8. Aprofundir en l'execució amb precisió rítmica i en la interiorització del tempo.  
9. Adquirir i aplicar progressivament ferramentes i competències per al desenrotllament de la memòria.  
10. Desenrotllar la capacitat de lectura a primera vista i aplicar amb autonomia progressivament major els coneixements musicals per a la improvisació amb l'instrument.  
11. Practicar la música de conjunt.  
12. Interpretar un repertori que incloga obres representatives de dificultat adequada a este nivell.  
  
Continguts de Baix Elèctric  
Posició de la mà esquerra. Pulsació. Combinacions de dits de la mà dreta. Aprofundiment d'estudis de la mà dreta en posició fixa. Coneixement i aprofundiment en els canvis de posicions: primeres posicions i posicions superiors. Salts de corda. Exercicis rítmics sobre cordes a l'aire. Acords. Arpegis. Escales. Estructures harmòniques. Patrons rítmics: transposició de patrons rítmics sobre estructures harmòniques. Estudis amb canvis de figures en distints compassos. Acompanyament V-I sobre seqüències d'acords majors i menors. Control de to, volum i canvi de pastilla de l'instrument. Ritmes bàsics. Estudis en compassos simples i compostos. Transposició de patrons rítmics sobre estructures harmòniques. Acompanyament de seqüències amb arpegis fins a la sèptima. Arranjaments musicals. Pràctica de la lectura a vista. Pràctica de conjunt.  
  
Continguts de Guitarra Elèctrica  
Context històric, social i cultural de la guitarra. Anàlisi dels gèneres i intèrprets més representatius en diferents formats gràfics i d'àudio. Comprensió de les funcions rítmiques, melòdiques i estilístiques inherents a la guitarra. Aprenentatge gradual dels valors rítmics, compassos, armadures, escales i tabulatures per mitjà del sistema de posicions. Lectura a vista. Notació estàndard i tabulatura. Lectura rítmica, melòdica i harmònica. Xifrats d'acords. Articulacions, dinàmiques i estructures. Desenrotllament de la independència i coordinació de les dos mans de manera progressiva per mitjà d'exercitacions mecàniques. Tècniques de la mà dreta amb pua i amb dits. Tècniques de la mà esquerra i elements expressius. Recursos harmònics i tècnics aplicats a l'acompanyament. Construcció, materials i parts de la guitarra, ajust de peces. La tecnologia pròpia de la guitarra elèctrica. Controls de volum i to. Pastilles simples, dobles, actives i passives. Pedals analògics i multiefectes digitals. Equalització i configuració del so en els equips d'amplificació. Exercitació del calfament, relaxació, concentració i posicionament del cos cap a l'instrument. Aplicació dels recursos adquirits per a tocar en grup. Tècniques d'acompanyament. Aplicació dels recursos i les tècniques pròpies de la improvisació de manera gradual, fomentant el seu ús creatiu. Dictats rítmics, melòdics i harmònics. Transcripcions de solos. Arranjaments musicals. Participació i assistència a exposicions, concerts, jams i seminaris especialitzats. Producció musical, edició de partitures, seqüenciació i Internet.   
  
  
Criteris d'avaluació  
Els criteris d'avaluació seran els establits en l'annex I del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, per a l'assignatura d'Instrument:  
1. Utilitzar l'esforç muscular, la respiració i relaxació adequats a les exigències de l'execució instrumental.  
Amb este criteri es pretén avaluar el domini de la coordinació motriu i l'equilibri entre els indispensables esforços musculars que requerix l'execució instrumental i el grau de relaxació necessària per a evitar tensions que conduïsquen a una pèrdua de control en l'execució.   
  
2. Demostrar el domini en l'execució d'estudis i obres sense deslligar els aspectes tècnics dels musicals.  
Este criteri avalua la capacitat d'interrelacionar els coneixements tècnics i teòrics necessaris per a aconseguir una interpretació adequada.  
3. Demostrar sensibilitat auditiva en l'afinació i en l'ús de les possibilitats sonores de l'instrument.  
Per mitjà d'este criteri es pretén avaluar el coneixement de les característiques i del funcionament mecànic de l'instrument i la utilització de les seues possibilitats.  
4. Demostrar capacitat per a abordar individualment l'estudi de les obres de repertori.  
Amb este criteri es pretén avaluar l'autonomia de l'alumnat i la seua competència per a emprendre l'estudi individualitzat i la resolució dels problemes que se li plantegen en l'estudi.  
5. Demostrar solvència en la lectura a primera vista i capacitat progressiva en la improvisació sobre l'instrument.  
Este criteri avalua la competència progressiva que adquirix l'alumnat en la lectura a primera vista, així com la seua desimboltura per a abordar la improvisació en l'instrument aplicant els coneixements adquirits.  
6. Interpretar obres de les distintes èpoques i estils com a solista i en grup.  
Es tracta d'avaluar el coneixement que l'alumnat posseïx del repertori del seu instrument i de les seues obres més representatives, així com el grau de sensibilitat i imaginació per a aplicar els criteris estètics corresponents.  
7. Interpretar de memòria obres de repertori solista d'acord amb els criteris de l'estil corresponent.  
Per mitjà d'este criteri es valora el domini i la comprensió que l'alumnat posseïx de les obres, així com la capacitat de concentració sobre el resultat sonor d'estes.   
8. Demostrar l'autonomia necessària per a abordar la interpretació dins dels marges de flexibilitat que permeta el text musical.  
Este criteri avalua el concepte personal estilístic i la llibertat d'interpretació dins del respecte al text.  
9. Mostrar una autonomia progressivament major en la resolució de problemes tècnics i interpretatius.   
Amb este criteri es vol comprovar el desenrotllament que l'alumnat ha aconseguit quant als hàbits d'estudi i la capacitat d'autocrítica.  
  
10. Presentar en públic un programa adequat al seu nivell demostrant capacitat comunicativa i qualitat artística.   
Per mitjà d'este criteri es pretén avaluar la capacitat d'autocontrol i grau de maduresa de la seua personalitat artística.  
  
  
  
  
  
ANNEX II  
  
Temps lectius  
  
  
  
  
  
\* \* \* \* \*  
  
  
Anexo II  
  
Tiempos lectivos  
  



Còpia Permalink ELI